BIVŠA premijerka Jadranka Kosor u Novom danu na N1 televiziji komentirala je doček hrvatskih nogometnih reprezentativaca i njihov poziv Marku Perkoviću Thompsonu koji je u javnosti izazvao podjele.

"Sigurno da je taj događaj, doček Vatrenih... Oduševljenje je bilo praktički neopisivo. Pratila sam doček na televiziji, ali paralelno i komentare na Twitteru. Vladali su radost i iskren ponos. Reakcije su bile jedinstvene dok se nije u busu ukazao Thompson. Reakcije su se tada apsolutno podijelile. Jedan dio ljudi je odmah zahvalio na prijenosu i rekao da to neće više gledati. Thompson sigurno ne spada među ljude koji ujedinjuju Hrvate.

Tekst se nastavlja ispod oglasa

Dio javnosti nikad neće pozitivno misliti o njegovim pjesmama i njegovu pozivu. Možda se on trebao zahvaliti na pozivu. To što su ga zvali igrači i gospodin Dalić treba gledati isto u kontekstu činjenica kako ti ljudi žive. To su sjajni individualci, sportaši koji dugo žive izvan Hrvatske i mislim da velik dio njih ne zna zašto je to postao problem u Hrvatskoj. Oni njega smatraju oličenjem domoljublja, u najboljem smislu te riječi, i vjerojatno ne znaju da to za jedan dio javnosti nije i neće biti tako zbog svih kontroverzi. Neke zemlje su zabranjivale koncerte. On je i u dijelu europske javnosti doživljavan kao netko tko može remetiti mir, ustavne vrijednosti i tako dalje. Vatreni sigurno nisu imali loše namjere", komentirala je bivša premijerka i nekadašnja čelnica HDZ-a.